|  |  |  |  |  |
| --- | --- | --- | --- | --- |
| **ΤΑΥΤΟΤΗΤΑ**  **ΠΡΟΓΡΑΜΜΑΤΟΣ ΚΑΛΛΙΕΡΓΕΙΑΣ ΔΕΞΙΟΤΗΤΩΝ** | | | | |
| **Τίτλος** | **Χρηματοοικονομικός Εγγραμματισμός** | | | |
| **Φορέας** | **Ινστιτούτο Χρηματοοικονομικού Αλφαβητισμού** | | | |
| **Θεματική** | **Δημιουργώ και Καινοτομώ – Δημιουργική Σκέψη και Πρωτοβουλία** | | **Υποθεματική** | **Επιχειρηματικότητα- Αγωγή Σταδιοδρομίας- Γνωριμία με επαγγέλματα** |
| **ΒΑΘΜΙΔΑ/ΤΑΞΕΙΣ**  ***(που προτείνονται)*** | | Δημοτικό – Δ’, Ε’ & ΣΤ’ Δημοτικού | | |
| **Δεξιότητες στόχευσης του εργαστηρίου** | | * Χρηματοοικονομικός/οικονομικός γραμματισμός * Οικονομία και ηθική * Φορολογική συνείδηση * Κοινωνική ευθύνη * Σωστή διαχείριση των χρημάτων * Απόκτηση καλών συνηθειών * Προστασία από τους κινδύνους * Αυτοέλεγχος - ενσυναίσθηση - υπομονή * Ολιστική αντιμετώπιση της ζωής * Κατανόηση και απόκτηση δεξιοτήτων σχετικά με τις παρακάτω έννοιες: Αποταμίευση, κατανάλωση, ανάγκες, ιεράρχηση αναγκών, επιθυμίες, προϊόντα, υπηρεσίες, φόρος, δημόσια αγαθά, ιδιωτικά αγαθά, ελεύθερα αγαθά, κουμπαράς, στόχοι, υπομονή, προϋπολογισμός, έσοδα, έξοδα, οικογενειακό εισόδημα, τράπεζα, τραπεζικός λογαριασμός, τόκος, επιτόκιο, ΑΤΜ, PIN, ηλεκτρονική τραπεζική, πιστωτική κάρτα, χρεωστική κάρτα, εμπορικές τράπεζες, κεντρική τράπεζα, κίνδυνος, διασπορά του κινδύνου, ασφαλιστική εταιρεία, ασφάλιση περιουσίας, κυβερνοασφάλεια, δάνειο, υπεύθυνος δανεισμός, είδη δανείων, καταναλωτικά δάνεια, επιχειρηματικά δάνεια, στεγαστικά δάνεια, φοιτητικά δάνεια, χρηματοοικονομική ανεξαρτησία, χρηματοοικονομική ευημερία, πλανήτης, κλιματική αλλαγή, υπερπληθυσμός, μόλυνση του περιβάλλοντος, κοινωνική ανισότητα, φτώχεια, φιλανθρωπία, εθελοντισμός. | | |

**Σύντομη περιγραφή του Προγράμματος Καλλιέργειας Δεξιοτήτων** (έως 200 λέξεις)

Το Ινστιτούτο Χρηματοοικονομικού Αλφαβητισμού, έχοντας αποκτήσει σημαντική και πολυετή εμπειρία στην χρηματοοικονομική εκπαίδευση παιδιών και εφήβων και έχοντας αναπτύξει μια εκτεταμένη σειρά καινοτόμων δράσεων, έχει δημιουργήσει ήδη από το 2021, το «Πρόγραμμα @ξία»∙ μία πρωτοποριακή και εξειδικευμένη εκπαιδευτική πλατφόρμα (microsite) με σκοπό την καλλιέργεια της χρηματοοικονομικής γνώσης και την χρηματοοικονομική ενδυνάμωση παιδιών ηλικίας 9 έως 11 ετών.

Η ειδικά διαμορφωμένη και ολοκληρωμένη ύλη του προγράμματος περιλαμβάνει ένα ευρύ φάσμα απαραίτητων γνώσεων για τα παιδιά, κατάλληλα προσαρμοσμένων για τις ηλικίες 9 έως 11 ετών, με έμφαση στα ακόλουθα: Το χρήμα και την ιστορία του, την αποταμίευση, την διαφορά αναγκών και επιθυμιών, την κατανόηση της διαδικασίας κατάρτισης του προϋπολογισμού, τον ρόλο των τραπεζών, τις έννοιες επιτόκιο και τόκος, την αναγκαιότητα και τους τρόπους προστασίας από τους χρηματοοικονομικούς κινδύνους, τον δανεισμό και την φιλανθρωπία.

Το εκπαιδευτικό υλικό συνοδεύεται από πρωτότυπες διαδραστικές ασκήσεις και σταυρόλεξα, τα οποία προσφέρονται με τις λύσεις τους, καθώς επίσης και από ένα χρήσιμο λεξιλόγιο χρηματοοικονομικών όρων, ενώ παράλληλα υπάρχει και μία ανεξάρτητη ενότητα με διασκεδαστικά παιχνίδια και ψευδαισθήσεις.

Η εκπαιδευτική πλατφόρμα του προγράμματος προσφέρει την δυνατότητα στους μαθητές να μελετήσουν το υλικό μόνοι τους, προτείνεται όμως η μελέτη και η εμβάθυνση στις έννοιες που διαπραγματεύεται να γίνεται μαζί με τους γονείς και τους δασκάλους τους.

Επισκεφθείτε την πλατφόρμα του προγράμματος, ακολουθώντας τον παρακάτω σύνδεσμο:

<https://www.gfli.gr/programma-axia-sx/>

**Δομή Προγράμματος Καλλιέργειας Δεξιοτήτων**

|  |  |
| --- | --- |
| **Εργαστήριο** | **Περιγραφή δραστηριοτήτων** |
| **Τίτλος εργαστηρίου**  **«Το χρήμα και η ιστορία του»** | Στο πλαίσιο του εργαστηρίου αυτού, οι μαθητές θα μάθουν τι είναι χρήμα, θα γνωρίσουν την ιστορία του από το 9.000 π.Χ. μέχρι σήμερα, θα μάθουν για τις διάφορες μορφές χρήματος που χρησιμοποιήθηκαν στο παρελθόν καθώς και τα χαρακτηριστικά τους, θα μάθουν για την πρακτική του ανταλλακτικού εμπορίου ή αντιπραγματισμού, θα μάθουν για την δημιουργία των πρώτων νομισμάτων και χαρτονομισμάτων, θα μάθουν για τα νομίσματα που χρησιμοποιούνταν στην αρχαία και στην σύγχρονη Ελλάδα, θα γνωρίσουν τα πιο δημοφιλή σύγχρονα νομίσματα ανά τον κόσμο, θα κατανοήσουν τα χαρακτηριστικά που πρέπει να έχει το χρήμα, θα μάθουν τι είναι το ψηφιακό χρήμα και, τέλος, θα κατανοήσουν τα οφέλη του χρήματος αλλά και την αναγκαιότητα της συνετής διαχείρισής του.  Λέξεις - κλειδιά εργαστηρίου: Ανταλλαγή, νόμισμα, συναλλαγή, χρήμα, χαρακτηριστικά χρήματος, ψηφιακό νόμισμα. |
| **Τίτλος εργαστηρίου**  **«Έξυπνες αγοραστικές επιλογές»** | Στο πλαίσιο του εργαστηρίου αυτού, οι μαθητές θα μάθουν τον ορισμό της κατανάλωσης, θα γνωρίσουν το ζήτημα της υπερκατανάλωσης που χαρακτηρίζει τις Δυτικές Κοινωνίες, θα αναγνωρίσουν ως πιο πολύτιμα αγαθά την υγεία και την ευημερία τους, θα μάθουν για τις παρορμητικές αγορές, θα αναγνωρίσουν την σημασία της ιεράρχησης των αναγκών, θα μάθουν να συγκρίνουν τις τιμές και την αξία/χρησιμότητα που μπορούν να λάβουν από την αγορά ενός αγαθού, θα γνωρίσουν την έννοια της έρευνας αγοράς και το τι αυτή περιλαμβάνει, θα αναγνωρίσουν την σημασία της αξιοποίησης των πραγματικών προσφορών και εκπτώσεων για την εξοικονόμηση χρημάτων και, τέλος, θα συνειδητοποιήσουν ότι θα πρέπει να είναι προσεκτικοί με τις αγορές τους και ότι δεν θα πρέπει να παρασύρονται σε υπερκατανάλωση λόγω της ευκολίας που προσφέρουν οι ψηφιακές πληρωμές.  Λέξεις - κλειδιά εργαστηρίου: Κατανάλωση, έξυπνες αγοραστικές επιλογές, έρευνα αγοράς, ιεράρχηση αναγκών, παρορμητική κατανάλωση. |
| **Τίτλος εργαστηρίου**  **«Διαφορές αναγκών και επιθυμιών»** | Στο πλαίσιο του εργαστηρίου αυτού, οι μαθητές θα μάθουν τους ορισμούς των αναγκών και των επιθυμιών, θα κατανοήσουν τις μεταξύ τους ουσιαστικές διαφορές, θα μάθουν τους ορισμούς των αγαθών ή προϊόντων καθώς και των υπηρεσιών, θα μάθουν τι είναι τα δημόσια, τα ιδιωτικά και τα ελεύθερα αγαθά ενώ, τέλος θα μάθουν για τους φόρους, γνωρίζοντας ως παραδείγματα τον Φόρο Εισοδήματος, τον Φόρο Προστιθέμενης Αξίας και τον Ενιαίο Φόρο Ιδιοκτησίας Ακινήτων.  Λέξεις - κλειδιά εργαστηρίου: Ανάγκες, επιθυμίες, δημόσια αγαθά, ελεύθερα αγαθά, ιδιωτικά αγαθά, προϊόντα, υπηρεσίες, φόρος. |
| **Τίτλος εργαστηρίου**  **«Βάζοντας στόχους μέσω της αποταμίευσης»** | Στο πλαίσιο του εργαστηρίου αυτού, οι μαθητές θα μάθουν τι είναι η αποταμίευση και ποια τα πολλά και σημαντικά της οφέλη, θα μάθουν γιατί και πώς πρέπει να αποταμιεύουν οι ίδιοι, θα γνωρίσουν την σημασία του καθορισμού στόχων για αποταμίευση, θα γνωρίσουν τόσο τον κλασικό κουμπαρά όσο και τις πιο σύγχρονες προσεγγίσεις για την κατανομή των αποταμιεύσεών τους βάσει των επιμέρους στόχων τους και, τέλος, θα μάθουν τους λόγους για τους οποίους θα πρέπει να αποταμιεύουν οι γονείς για τους ίδιους και τα παιδιά τους.  Λέξεις - κλειδιά εργαστηρίου: Αποταμίευση, κουμπαράς, στόχοι, υπομονή. |
| **Τίτλος εργαστηρίου**  **«Δημιουργώντας έναν προϋπολογισμό»** | Στο πλαίσιο του εργαστηρίου αυτού, οι μαθητές θα μάθουν τι είναι ο προϋπολογισμός και γιατί μας αφορά όλους, θα γνωρίσουν την αναγκαιότητα της δημιουργίας προϋπολογισμού τόσο σε ατομικό όσο και σε οικογενειακό επίπεδο, θα μάθουν τις βασικές κατηγορίες ενός προϋπολογισμού, θα μάθουν τι είναι το ατομικό/προσωπικό και το οικογενειακό εισόδημα, θα αναγνωρίσουν πώς η δημιουργία και η τήρηση ενός προϋπολογισμού μπορεί να συμβάλει στην επίτευξη των χρηματοοικονομικών μας στόχων και, τέλος, αφού έχουν εφοδιασθεί με τις κατάλληλες γνώσεις και τα πρακτικά παραδείγματα, θα είναι σε θέση να καταρτίσουν τον δικό τους προσωπικό προϋπολογισμό και να τον τηρούν.  Λέξεις - κλειδιά εργαστηρίου: Προϋπολογισμός, έσοδα, έξοδα, οικογενειακό εισόδημα. |
| **Τίτλος εργαστηρίου**  **«Τράπεζες-επιτόκιο-τόκος»** | Στο πλαίσιο του εργαστηρίου αυτού, οι μαθητές θα μάθουν τι είναι η τράπεζα και ποιες είναι οι βασικές της λειτουργίες, θα γνωρίσουν την χρησιμότητα της τήρησης ενός τραπεζικού λογαριασμού (είτε ατομικού είτε κοινού), θα γνωρίσουν τις έννοιες του τόκου και του επιτοκίου τόσο σε θεωρητικό όσο και σε πρακτικό επίπεδο (μέσω αναλυτικών παραδειγμάτων), θα μάθουν για τους διάφορους τρόπους με τους οποίους μπορούμε να συναλλαχθούμε με μια τράπεζα, θα γνωρίσουν τι είναι η χρεωστική κάρτα και τι η πιστωτική κάρτα, καθώς επίσης και τις κύριες μεταξύ τους διαφορές, θα μάθουν για τις σύγχρονές έννοιες της ηλεκτρονικής τραπεζικής, των ανέπαφων συναλλαγών και των τερματικών μηχανημάτων POS ενώ, τέλος, θα γνωρίσουν τις διαφορές μεταξύ των Εμπορικών, των Επενδυτικών και των Κεντρικών Τραπεζών.  Λέξεις - κλειδιά εργαστηρίου: Τράπεζα, τραπεζικός λογαριασμός, τόκος, επιτόκιο, ΑΤΜ, PIN, ηλεκτρονική τραπεζική, πιστωτική κάρτα, χρεωστική κάρτα, Εμπορικές Τράπεζες, Κεντρική Τράπεζα. |
| **Τίτλος εργαστηρίου**  **«Προστασία από τους κινδύνους.**  **Ο ρόλος της ασφάλισης.»** | Στο πλαίσιο του εργαστηρίου αυτού, οι μαθητές θα μάθουν την έννοια του κινδύνου (με ιδιαίτερη αναφορά στις διάφορες φυσικές καταστροφές), καθώς και την ανάδειξη της αναγκαιότητας του περιορισμού του κινδύνου (χρησιμοποιώντας συγκεκριμένα ιστορικά παραδείγματα), θα μάθουν για την έννοια του κινδύνου στις επενδύσεις και για την μέθοδο της διασποράς του κινδύνου, θα μάθουν τι είναι η ασφάλιση και, τέλος, θα γνωρίσουν ποιοι είναι οι κυριότεροι κίνδυνοι από τους οποίους μπορούν να προστατευθούν τα άτομα και οι επιχειρήσεις, σε συνεργασία με τις ασφαλιστικές εταιρείες.  Λέξεις - κλειδιά εργαστηρίου: Κίνδυνος, διασπορά του κινδύνου, ασφαλιστική εταιρεία, ασφάλιση περιουσίας, κυβερνοασφάλεια. |
| **Τίτλος εργαστηρίου**  **«Τι είναι ο δανεισμός;»** | Στο πλαίσιο του εργαστηρίου αυτού, οι μαθητές θα μάθουν τι είναι το δάνειο και πως μπορεί να μας βοηθήσει να καλύψουμε τις ανάγκες μας στο παρόν, θα μάθουν τους κυριότερους παράγοντες που εξετάζουν οι τράπεζες για να χορηγήσουν ένα δάνειο, θα γνωρίσουν τα κυριότερα είδη δανείων όπως είναι τα καταναλωτικά, τα επιχειρηματικά, τα στεγαστικά και τα φοιτητικά, θα αναγνωρίσουν την αναγκαιότητα της συνετής χρήσης των χρημάτων ενός δανείου ενώ, τέλος, θα τους δοθούν συγκεκριμένες συμβουλές και οδηγίες για το μέλλον τους με σκοπό να μπορούν να παραμένουν χρηματοοικονομικά ανεξάρτητοι και να αναγνωρίζουν τους κινδύνους του δανεισμού.  Λέξεις - κλειδιά εργαστηρίου: Δάνειο, είδη δανείων, καταναλωτικά, επιχειρηματικά, στεγαστικά και φοιτητικά δάνεια, χρηματοοικονομική ανεξαρτησία. |
| **Τίτλος εργαστηρίου**  **«Φιλανθρωπία»** | Στο πλαίσιο του εργαστηρίου αυτού, οι μαθητές θα κατανοήσουν την αναγκαιότητα της εξέτασης της μεγάλης εικόνας στην ζωή τους, με κύριο οδηγό την συνολική προσωπική και οικογενειακή τους υγεία και ευημερία, στην συνέχεια θα συνειδητοποιήσουν ότι αυτή η θεώρηση δεν θα πρέπει να σταματά στους ίδιους αλλά θα πρέπει να επεκτείνεται τόσο στο περιβάλλον όσο και στο ευρύτερο κοινωνικό σύνολο, θα γνωρίσουν τα κυριότερα σύγχρονα προβλήματα του πλανήτη ενώ, τέλος, θα αναγνωρίσουν την σπουδαιότητα της δικής τους προσωπικής συμβολής προς την επίλυσή τους μέσω της φιλανθρωπίας και του εθελοντισμού.  Λέξεις - κλειδιά εργαστηρίου: Ευημερία, πλανήτης, κλιματική αλλαγή, υπερπληθυσμός, μόλυνση του περιβάλλοντος, κοινωνική ανισότητα, φτώχεια, φιλανθρωπία, εθελοντισμός. |

**Περιγραφή βασικού θεωρητικού πλαισίου υποστήριξης του προγράμματος (έως 300 λέξεις)**

Σε ένα πολύπλοκο παγκόσμιο χρηματοοικονομικό περιβάλλον, ο χρηματοοικονομικός αλφαβητισμός αποτελεί απαραίτητη δεξιότητα για τον 21ο αιώνα.

Με απλά λόγια, ο χρηματοοικονομικός αλφαβητισμός αποτελεί τον κυρίαρχο όρο ο οποίος καλύπτει τις διάφορες καθημερινές πτυχές της σωστής διαχείρισης των χρημάτων μας, με ιδιαίτερη έμφαση στην αποταμίευση, στην κατάρτιση ενός προϋπολογισμού, στην μείωση πιθανού χρέους και στις αποτελεσματικές επενδύσεις.

Σύμφωνα με πρόσφατες επιστημονικές μελέτες, δισεκατομμύρια πολίτες σε ολόκληρο τον κόσμο αδυνατούν να διαχειριστούν αποτελεσματικά τα οικονομικά τους και να καταλάβουν βασικές οικονομικές έννοιες. Χαρακτηριστικό παράδειγμα αποτελεί η αδυναμία κατανόησης του πως διαμορφώνονται τα επιτόκια, τι είναι ο πληθωρισμός, τι σημαίνει κίνδυνος, ποιες είναι οι διαχρονικές αρνητικές επιπτώσεις του υπερδανεισμού κ.ά.

Η χρηματοοικονομική άγνοια επηρεάζει σοβαρά τον πλούτο των πολιτών, διευρύνει την κοινωνική ανισότητα και αυξάνει την πιθανότητα φτώχειας και χρεωκοπίας των νοικοκυριών και των επιχειρήσεων.

Σε αυτό το πλαίσιο, η χρηματοοικονομική ενδυνάμωση των μαθητών, καθώς επίσης και η διδασκαλία για την συνετή διαχείριση των χρημάτων τους καθ’ όλη την διάρκεια της ζωής τους, θα οδηγήσει στην δημιουργία μιας νέας γενιάς χρηματοοικονομικά ενημερωμένων και υπεύθυνων πολιτών.